Broj: 711-I-906-P-15-20/21-15-8

Zagreb, 30. travnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Domagoja Karadjole, člana Uprave Hrvatske poštanske banke d.d. do 10. rujna 2019.g.,** pokrenutom Odlukom Povjerenstva broj: 711-I-1703-P-15/20-10-8 od 15. listopada 2020.g., na 124. sjednici, održanoj 30. travnja 2021.g., donosi sljedeću:

**ODLUKU**

**Ostvarivanjem prava na dva kredita sukladno odredbama Pravilnika o odobravanju dopuštenih prekoračenja po tekućim računima, limita potrošnje po bankovnim karticama i kreditiranju radnika Hrvatske poštanske banke d.d. koji propisuje povoljnije kreditne uvjete od tržišnih za zaposelnike koji imaju sklopljen ugovor o radu na neodređeno vrijeme, dužnosnik Domagoj Karadjole, član Uprave Hrvatske poštanske banke d.d. do 10. rujna 2019.g., nije počinio povredu članka 7. točke b) ZSSI-a, s obzirom da je u postupku utvrđeno da je i većem broju drugih zaposlenika Hrvatske poštanske banke d.d. u radnom odnosu na određeno vrijeme, kao i zaposlenika na rukovodećim radnim mjestima na mandatno razdoblje, također odobreno sklapanje kredita sukladno navedenom Pravilniku te stoga nije utvrđeno da je dužnosnik ostvario pravo na kredit kršenjem načela jednakosti pred zakonom.**

Obrazloženje

Povjerenstvo je na 102. sjednici održanoj 15. listopada 2021.g. pokrenulo postupak za odlučivanje o sukobu interesa protiv dužnosnika Domagoja Karadjole, člana Uprave Hrvatske poštanske banke d.d. do 10. rujna 2019.g., zbog moguće povrede članka 7. točke b) ZSSI-a koja proizlazi iz ostvarivanja prava na dva kredita sukladno odredbama Pravilnika o odobravanju dopuštenih prekoračenja po tekućim računima, limita potrošnje po bankovnim karticama i kreditiranju radnika Hrvatske poštanske banke d.d. koji propisuje povoljnije kreditne uvjete od tržišnih, iako u vrijeme odobravanja navedenih kredita dužnosnik nije s Hrvatskom poštanskom bankom d.d. imao sklopljen ugovor o radu na neodređeno vrijeme, a što je propisano kao uvjet za ostvarivanje prava na kredit sukladno odredbama navedenog Pravilnika.

Na odluku o pokretanju postupka dužnosnik Domagoj Karadjole dostavio je pisano očitovanje u zakonom propisanom roku. Dužnosnik u očitovanju u bitnome navodi da je članom Uprave Hrvatske poštanske banke d.d. imenovan odlukom Nadzornog odbora temeljem koje je sklopljen ugovor čiji predmet je reguliranje radnog odnosa, ovlaštenja, prava, obveze i odgovornosti člana Uprave prema Banci te prava i obveze Banke prema članu Uprave. U članku 1., stavku 1.1. Ugovora o radu, radni odnos između Banke i člana Uprave definira se na neodređeno vrijeme, a status radnog odnosa na neodređeno vrijeme proizlazi i iz potvrde Hrvatskog zavoda za mirovinsko osiguranje iz koje je vidljivo da je za cijelo vrijeme zaposlenja u Hrvatskoj poštanskoj banci d.d. radni odnos bio na neodređeno vrijeme.

Dužnosnik u svom očitovanju nadalje navodi da kod radnog odnosa na određeno vrijeme poslodavac, nakon isteka ugovora, nije u obvezi ponuditi alternativni ugovor o radu niti je u obvezi sklopiti sporazum o raskidu ugovornog odnosa, već ugovor o radu na određeno vrijeme prestaje samim istekom ugovora. U dužnosnikovom slučaju je člankom 8. Ugovora o radu bila definirana klauzula kojem je Banka bila u obvezi, istekom mandata, ponuditi dužnosniku novi ugovor o radu s obzirom da je riječ o radnom odnosu na neodređeno vrijeme. Dužnosnik pritom ističe da je njegovo pravo hoće li prihvatiti novi ugovor i ostati u Banci kao zaposlenik ili će sporazumnim raskidom radnog odnosa na neodređeno vrijeme odlučiti konzumirati ugovorena prava i nastaviti sa karijerom negdje drugdje.

Pravilnikom o odobravanju dopuštenih prekoračenja po tekućim računima, limita potrošnje po bankovnim karticama i kreditiranju radnika Hrvatske poštanske banke, dioničko društvo propisani su uvjeti na temelju kojih se odobravaju krediti zaposlenicima Hrvatske poštanske banke d.d. Između ostalog, navedenim Pravilnikom se propisuju i uvjeti koji su važni za upravljanje kreditnim rizikom kako ne bi došlo do pogoršanja kvalitete kreditnog portfelja Banke, primjerice maksimalni iznosi nenamjenskih kredita u odnosu na kreditnu sposobnost, instrumenti osigurnja i sl. Navedeni Pravilnik odobren je od strane Sektora upravljanja rizicima te nije u suprotnosti s ostalim aktima Hrvatske poštanske banke d.d. kojima se propisuje odobravanje kredita klijentima Banke. Jedan od standardnih uvjeta za kreditiranje svih klijenata je status radnog odnosa jer se smatra da su radnici zaposleni na određeno vrijeme zaposleni privremeno i/ili je potreba za njihovim radom privremena. Uobičajeni rok sklapanja ugovora na određeno vrijeme je do jedne godine ili kraće jer se radi o privremenim zapošljavanjima. S obzirom da se ugovori na određeno vrijeme sukladno Zakonu o radu ne mogu sklopiti na rok dulji od 3 godine, uvjeti kreditiranja se prilagođavaju navedenim rokovima. U Pravilniku je intencija bila odrediti prirodu radnog odnosa zaposlenika tj. status radnog odnosa, a formulacija "Pravo na kredit sukladno ovom Pravilniku mogu ostvariti radnici Banke koji s Bankom imaju sklopljen ugovor o radu na neodređeno vrijeme" ima intenciju upravo urediti distinkciiju radnog odnosa s aspekta upravljanja kreditnim rizikom.

Nadalje, kao što je i odgovoreno u očitovanju Banke Urbroj: E-01-30/20-LAT, za sva rukovoditeljska radna mjesta sklapaju se ugovori s određenim rokom trajanja mandata s klauzulama koje se aktiviraju prilikom prestanka mandata, poput obveze Banke da ponudi drugi ugovor u slučaju da ne dođe do produljenja mandata, s obzirom da je riječ o radnom odnosu na neodređeno vrijeme. Takvi se ugovori odnose na sve direktore sektora, direkcija, ureda i službi kao i članove Uprave Banke. Isti se principi primijenjuju i na istovjetna radna mjesta u svim članicama grupe koje posluju u okviru Hrvatske poštanske banke d.d. Ukupan broj zaposlenika HPB grupe za koje se zasnivaju ugovori s mandatom na rok, a uz radni odnos na neodređeno vrijeme broji više od 70, dok je ta brojka i bitno veća kada bi se gledali pojedinačni ugovori s obzirom na fluktuaciiju zaposlenika u posljednjih 10 godina. Dužnosnik ističe da iz navedenog proizlazi da krediti koji su mu odobreni kao članu Uprave nisu odstupali od pravila i prakse odobravanja kredita u odnosu na radnike s istim statusom zaposlenja, odnosno istim tipom ugovora u kojem je definiran rok trajanja mandata. Dužnosnik također navodi da u razdoblju u kojem je obnašao dužnost člana Uprave i člana Kreditnog odbora niti jednom menadžeru Banke koji je imao mandat na određeno vrijeme nije odbijen kredit iz razloga definiranog trajanja mandata. Prema saznanjima kojima dužnosnik raspolaže, na isti način se postupalo i prilikom odobravanja kreditnih proizvoda svim dosadašnjim članovima Uprave.

Dužnosnik nadalje pojašnjava da u slučaju da dođe do odstupanja u odnosu na propisane uvjete odobravanja kreditnih proizvoda, pa tako i kad bi se uvjeti vezani za radni status radnika Banke razlikovali od propisanih, isto bi bilo potrebno navesti kao odstupanje te zatražiti dodatno odobrenje Kreditnog odbora Banke, a s obzirom da se članovi Uprave smatraju osobama u posebnom odnosu sa Bankom, Sektor upravljanje rizicima bi bio dužan prilikom davanja mišljenja/odobrenja navesti takvo odstupanje, odnosno da se radi o radnom odnosu na određeno vrijeme. U konkretnom slučaju Sektor upravljanja rizicima takvo odstupanje nije utvrdio. Navedeno odstupanje bilo bi potrebno navesti i u prijedlogu za donošenje odluke od strane Uprave, kao i u prijedlogu za davanje potrebne suglasnosti Nadzornog odbora, bez čije suglasnosti odluka Uprave nema učinak. Nadzorni odbor je u dužnosnikovom slučaju donio pozitivnu odluku o odobrenju kreditnih proizvoda te niti tom prilikom nije utvrđeno da odobrenje kreditnih proizvoda odstupa u bilo kojem pogledu u odnosu na propisane uvjete Pravilnika glede radnog odnosa, odnosno ugovora o radu.

U očitovanju se nadalje navodi da je Pravilnikom o odobravanju dopuštenih prekoračenja po tekućim računima, limita potrošnje po bankovnim karticama i kreditiranju radnika Hrvatske poštanske banke d.d. propisano da ukoliko zahtjev tražitelja kredita odstupa od minimalno propisanih uvjeta, odluku o odobrenju kredita može donijeti Kreditni odbor Banke, međutim u slučaju dužnosnika, stručne službe koje predlažu/pripremaju kreditne prijedloge te službe koje odobravaju kreditne prijedloge (Odjel za kreditni rizik stanovništva) nisu identificirale bilo kakvo odstupanje u pogledu radnog statusa/ugovora o radu.

U Pravilniku se također navodi da se odredbe istog primijenjuju i na kreditiranje Uprave Banke i članova Nadzornog odbora Banke uz zakonski propisana odobrenja. Bilo kakvo odobrenje kreditiranja suprotno zakonskim aktima i propisima smatralo bi se odstupanjem od odredbi navedenog Pravilnika te bi moralo biti navedeno u Odluci o odobrenju. Slijedom navedenog, odobravanje kredita suprotno Zakonu o sprječavanju sukoba interesa također bi se smatralo odobravanje kredita suprotno zakonski propisanim odobrenjima.

Dužnosnik također ukazuje da Pravilnik o odobravanju dopuštenih prekoračenja po tekućim računima, limita potrošnje po bankovnim karticama i kreditiranju radnika Hrvatske poštanske banke d.d. prilikom usvajanja prolazi procedure dobivanja suglasnosti od svih relevantnih sektora/službi Banke, kao i Ureda za usklađenost, koji bi u slučaju da su propisani uvjeti kreditiranja u suprotnosti sa zakonskim propisima i zakonskim odobrenjima, bio dužan reagirati i uskratiti suglasnost na takav pravilnik. Isti Ured bio bi također dužan upozoriti nadležne službe Banke ukoliko se utvrdi da se odobravanjem kredita članu Uprave krši Pravilnik o kreditiranju radnika s obzirom da bi u tom slučaju član Uprave bio u mogućem sukobu interesa, a HNB kroz Zakon o kreditnim intitucijama propisuje da član uprave banke ne smije biti u sukobu interesa. Stručne službe Banke niti prilikom usvajanja Pravilnika niti kasnijim provjerama nisu utvrdile bilo kakva kršenja zakonskih propisa ili odstupanja u pogledu statusa radnog odnosa ili ugovora o radu članova Uprave koja bi mogla prouzročiti mogući sukob interesa.

Odobravanje kredita osobama u posebnom odnosu s Bankom regulirano je internim aktima u skladu sa Zakonom o kreditnim instituciijama te je svako odobrenje kreditne izloženosti iznad iznosa od 50.000 kn podložno proceduri u kojoj Sektor poslovanja sa stanovništvom donosi odluku o prijedlogu kreditnog zahtjeva koji se obrađuje u posebnom Odjelu te se, u slučaju pozitivne odluke, upućuje na daljnju obradu i davanje mišljenje u Sektor upravljanja rizicima. Nakon izrade kreditne analize i dobivanja mišljenja Odjela za kreditne rizike stanovništva i pozitivnog mišljenja/suglasnosti od direktora/ice Sektora za upravljanje rizicima, kreditni se prijedlog upućuje na Upravu banke. Osobi u posebnom odnosu s Bankom, moguće je odobriti kredit uz jednoglasnu odluku Uprave i uz prethodnu suglasnost Nadzornog odbora.

U očitovanju se završno navodi da je u slučaju odobrenja kreditnih zahtjeva dužnosniku, kompletna procedura ispoštovana i provedena sukladno zakonskim odredbama i internim aktima Hrvatske poštanske banke d.d. te su dobivene sve potrebne suglasnosti i odobrenja. Dužnosnik ističe da se izuzeo od odlučivanja o točkama dnevnog reda sjednice Uprave koje su se odnosile na njegove kredite. Slijedom svega navedenog, dužnosnik smatra da nije učinjena nikakva povreda procedura i/ili zakonskih propisa nadležnih tijela Banke koje su sudjelovale u odlučivanju, odnosno odobrenju kredita dužnosniku kao osobi u posebnom odnosu sa Bankom, niti mu je omogućeno neko pravo kojim se krši načelo jednakosti pred zakonom.

Uz očitovanje dužnosnik je dostavio presliku članka 1., stavka 1.1. Ugovora o radu kojim je određeno da ugovorne strane istim definiraju radni odnos Domagoja Karadjole i Banke na neodređeno vrijeme, s punim radnim vremenom od 40 sati tjedno na funkciji člana Uprave Banke u skladu s navedenim Ugovorom, zakonom, Statutom i drugim općima aktima Banke.

Dužnosnik je također dostavio ispis Elektroničkog zapisa Hrvatskog zavoda za mirovinsko osiguranje iz kojeg proizlazi da je radni odnos dužnosnika u Hrvatskoj poštanskoj banci d.d. trajao od 22. prosinca 2014.g. do 10. rujna 2020.g. te da je riječ o radnom odnosu na neodređeno vrijeme.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da je Domagoj Karadjole obnašao dužnost člana Uprave Hrvatske poštanske banke d.d. od 22. prosinca 2014.g. do 10. rujna 2019.g. te je stoga, povodom obnašanja navedene dužnosti, bio obvezan postupati sukladno odredbama ZSSI-a.

Člankom 7. točkom b) ZSSI-a propisano je da je dužnosnicima zabranjeno ostvariti ili dobiti pravo u slučaju da se krši načelo jednakosti pred zakonom.

Na zahtjev Povjerenstva Hrvatska poštanska banka d.d. dostavila je očitovanje Urbroj: E-01-27/20/DK od 20. travnja 2020.g. u kojem se navodi da je Domagoj Karadjole korisnik dva kredita u Hrvatskoj poštanskoj banci d.d., i to dugoročnog stambenog kredita – zamjena nekretnine uz nadoplatu te stambenog kredita uz adaptaciju koji su odobreni Odlukama Uprave Banke UB-170829-1 i UB-170829-2 od 29. kolovoza 2017.g. Iz zapisnika sa 177. sjednice Uprave Banke koja je održana 29. kolovoza 2017.g. utvrđeno je da se Domagoj Karadjole kao član Uprave izuzeo od glasovanja o kreditnim prijedlozima koji su se odnosili na njega kao korisnika kredita. U očitovanju se nadalje navodi da svi zaposlenici Hrvatske poštanske banke d.d., uključujući i članove uprave i nadzornog odbora, ostvaruju pravo na kreditiranje sukladno odredbama Pravilnika o kreditiranju radnika Hrvatske poštanske banke d.d. pod jednakim uvjetima, koji su povoljniji od tržišnih. Domagoj Karadjole je kao zaposlenik Hrvatske poštanske banke d.d. sklopio je ugovore o stambenim kreditima sukladno odredbama navedenog Pravilnika.

Na dodatni zahtjev Povjerenstva, Hrvatska poštanska banka d.d. je uz dopis Urbroj: E01-28/20/DK od 20. svibnja 2020.g. dostavila Zapisnik sa 177. sjednice Uprave Hrvatske poštanske banke d.d. od 29. kolovoza 2017.g. i Pravilnik o odobravanju dopuštenih prekoračenja po tekućim računima, limita potrošnje po bankovnim karticama i kreditiranju radnika Hrvatske poštanske banke d.d. od 25. srpnja 2017.g.

Uvidom u dostavljeni Zapisnik sa 177. sjednice Uprave Hrvatske poštanske banke d.d. održane 29. kolovoza 2017.g. utvrđeno je da su na navedenoj sjednici Uprave bili prisutni članovi Uprave Tomislav Vuić, Domagoj Karadjole i Mladen Mrvelj. Zapisnikom je nadalje konstatirano da se Domagoj Karadjole izuzeo iz glasanja o Odluci za odobrenje plasmana osobi u posebnom odnosu s Bankom – D. Karadjole – stambeni kredit 142.500,00 eur te o Odluci za odobrenje plasmana osobi u posebnom odnosu s Bankom – D. Karadjole – stambeni za adaptaciju u iznosu 70.000,0 eur, a s obzirom da se prijedlozi odnose na njegove kreditne zahtjeve.

Povjerenstvo je nadalje izvršilo uvid u Pravilnik o odobravanju dopuštenih prekoračenja po tekućim računima, limita potrošnje po bankovnim karticama i kreditiranju radnika Hrvatske poštanske banke d.d. te utvrdilo da je člankom 3. navedenog Pravilnika propisano da pravo na kredit sukladno navedenom Pravilniku mogu ostvariti radnici Banke koji s Bankom imaju sklopljen ugovor o radu na neodređeno vrijeme.

S obzirom na navedeno, Povjerenstvo je zatražilo od Hrvatske poštanske banke d.d. dostavu ugovora o radu za dužnosnika Domagoja Karadjole, sa svrhom utvrđivanja je li navedeni dužnosnik u trenutku sklapanja ugovora o kreditu s Hrvatskom poštanskom bankom d.d. ispunjavao uvjete iz članka 3. gore navedenog Pravilnika.

Na tako postavljeni upit Hrvatska poštanska banka d.d. dostavila je očitovanje Urbroj: E-01-30/20 – LAT u kojem se navodi da su ugovori članova Uprave poslovna tajna te se dostavljaju samo isječci ugovora koji se odnose na upit Povjerenstva, i to članak 7. i 8. Ugovora. U očitovanju se nadalje navodi da su ugovori o radu članova Uprave sklopljeni na neodređeno vrijeme s time da je ograničeno trajanje mandata te ugovor prestaje istekom mandata zbog imenovanja nove Uprave. Međutim, po isteku mandata Banka je, sukladno članku 8.1. Ugovora, u obvezi ponuditi članu Uprave novi ugovor i raspored na novo radno mjesto. Ako član Uprave odbije prihvatiti novi ugovor, aktivira se klauzula o otkaznom roku. Takve ugovore nemaju samo članovi Uprave, već i svi drugi menadžeri koji imaju ugovor o radu vezan za mandat. U očitovanju se još navodi da je otkazni rok određen kao obveza Banke da člana Uprave zadrži u radnom odnosu do njegovog zaposlenja, a najduže do 12 mjeseci, pri čemu član Uprave ima pravo 6 mjeseci primati punu plaću i 6 mjeseci polovinu plaće.

Uvidom u odredbe članka 7. i 8. Ugovora o radu dužnosnika Domagoja Karadjole koje su dostavljene uz očitovanje Hrvatske poštanske banke d.d. utvrđeno je da je člankom 7.1. određeno da je predmetni Ugovor sklopljen na vrijeme do 10. rujna 2019.g., odnosno do isteka mandata člana Uprave. Nadalje, člankom 8.1. ugovoreno je da u slučaju opoziva i prestanka važenja Ugovora iz točke 7.4. ili isteka važenja iz točke 7.1. i točke 7.6. Banka mora ponuditi članu Uprave novi ugovor o radu prema njegovoj stručnoj spremi, znanjima, iskustvu i sposobnostima.

Povjerenstvo iz ovako dostavljene dokumentacije utvrdilo da je u ugovoru o radu koji je dužnosnik Domagoj Karadjole sklopio kao član Uprave Hrvatske poštanske banke d.d. izričito navedeno vrijeme na koje je ugovor sklopljen, uz navođenje točnog datuma isteka mandata te je stoga zaključeno da se navedeni ugovor ne može smatrati ugovorom o radu na neodređeno vrijeme. Također, člankom 8.1. Ugovora o radu, na koji se ukazuje u očitovanju Hrvatske poštanske banke d.d., regulirana je obveza Banke da ponudi dužnosniku sklapanje novog ugovora o radu u slučaju isteka važenja dosadašnjeg ugovora, koji dužnosnik može ili ne mora prihvatiti. Dakle, iz samog teksta članka 8.1. proizlazi da je riječ o dva različita ugovora, i to ugovora koji je dužnosnik sklopio kao član Uprave Hrvatske poštanske banke d.d. i čije trajanje je vremenski ograničeno na razdoblje trajanja mandata, odnosno do 10. rujna 2019.g., te ugovora koji je Banka obvezna ponuditi dužnosniku nakon prestanka važenja ugovora koji je sklopio kao član Uprave, a koji se sklapa za drugo radno mjesto, ovisno o stručnoj spremi, znanjima, iskustvu i sposobnostima dužnosnika i koji dužnosnik ne mora nužno prihvatiti.

Također je utvrđeno da je dužnosniku odobren kredit pod uvjetima propisanim Pravilnikom o odobravanju dopuštenih prekoračenja po tekućim računima, limita potrošnje po bankovnim karticama i kreditiranju radnika Hrvatske poštanske banke d.d., kojim su za pojedine usluge propisani uvjeti povoljniji od tržišnih, a koje pravo, sukladno odredbama navedenog Pravilnika, mogu ostvariti samo oni radnici Hrvatske poštanske banke d.d. koji s Bankom imaju sklopljen ugovor o radu na neodređeno vrijeme.

S obzirom da je dana 29. kolovoza 2017.g. kada su dužnosniku odobreni stambeni krediti, na snazi bio ugovor o radu koji je dužnosnik sklopio s Hrvatskom poštanskom bankom d.d. kao član Uprave iste i koji je bio sklopljen na određeno vrijeme, odnosno do isteka mandata, Povjerenstvo je iz prikupljene dokumentacije steklo saznanja koja su upućivala na mogućnost da je dužnosnik Domagoj Kradjole ostvario pravo koje ostali zaposlenici Hrvatske poštanske banke d.d. koji su u radnom odnosu na određeno vrijeme ne mogu ostvariti te da je došlo do moguće povrede članka 7. točke b) ZSSI-a, ostvarivanjem prava u slučaju da se krši načelo jednakosti pred zakonom, i to u odnosu na ostale zaposlenike Hrvatske poštanske banke d.d. koji imaju sklopljen ugovor o radu na određeno vrijeme. Povjerenstvo je stoga pokrenulo postupak protiv dužnosnika Doamgoja Karadjole.

Nastavno na dužnosnikovo očitovanje na odluku o pokretanju postupka, Povjerenstvo je zatražilo dostavu dodatnih podataka od Hrvatske poštanske banke d.d. o broju zaposlenika u radnom odnosu na određeno vrijeme kojima je za vrijeme mandata dužnosnika Domagoja Karadjole bilo odobreno sklapanje kredita sukladno odredbama Pravilnika odobravanju dopuštenih prekoračenja po tekućim računima, limita potrošnje po bankovnim karticama i kreditiranju radnika Hrvatske poštanske banke d.d. te o broju zaposlenika koji su imali sklopljen ugovor za obavljanje poslova na rukovodećim radnim mjestima na mandatno razdoblje s ugovorenom obvezom Banke da nakon isteka mandata istima mora ponuditi sklapanje novog ugovora o radu sukladno njihovoj stručnoj spremi, znanjima i iaskustvu, a kojima je za vrijeme mandata dužnosnika Domagoja Karadjole bilo odobreno sklapanje kredita sukladno odredbama istog Pravilnika.

Hrvatska poštanska banka d.d. dostavila je očitovanje Ur.br. F01-36/21-VMF od 19. ožujka 2021.g. u kojem se navodi da je za vrijeme mandata člana Uprave Domagoja Karadjole u radnom odnosu na određeno vrijeme bilo zaposleno ukupno 267 zaposlenika, od kojih je 20-orici odobreno sklapanje kredita pod uvjetima propisanim navedenim Pravilnikom, odnosno odobreno im je sklapanje kredita dok su bili u statusu zaposlenja na određeno vrijeme.

Također, za vrijeme mandata člana Uprave Domagoja Karadjole ukupno 139 zaposlenika Banke imalo je skopljen ugovor za obavljanje poslova na rukovodećim radnim mjestima na mandatno razdoblje s ugovorenom obvezom Banke da nakon isteka mandata navedenim zaposlenicima mora ponuditi sklapanje novog ugovora o radu sukladno njihovoj stručnoj spremi, znanjima i iskustvu. Od navednog broja, u promatranom razdoblju je na zahtjev 53 zaposlenika odobreno sklapanje kredita pod uvjetima propisanim navedenim Pravilnikom, odnosno odobreno je sklapanje kredita dok su bili imenovani na mandat.

Iz navedenog očitovanja Hrvatske poštanske banke d.d. utvrđeno je da je navedena Banka za vrijeme mandata dužnosnika Domagoja Karadjole i drugim zaposlenicima Banke koji su bili u radnom odnosu na određeno vrijeme, kao i drugim zaposlenicima na rukovodećim radnim mjestima, zaposlenim na mandatno razdoblje, s ugovorenom klauzulom o obvezi Banke na ponudu novog ugovora o radu za odgovarajuće radno mjesto nakon isteka mandata, također odobreno sklapanje kredita sukladno navedenom Pravilniku.

Slijedom navedenoga, Povjerenstvo u provedenom postupku nije utvrdilo da je dužnosnik Domagoj Karadjole ostvario pravo na kredit kršenjem načela jednakosti pred zakonom te time počinio povredu članka 7. točke b) ZSSI-a.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku: Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Domagoj Karadjole, osobna dostava
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana